Cesiunea părților sociale reprezintă cedarea unor părți sociale deținute de un asociat (cedent), persoană fizică sau juridică, unui alt asociat sau unei persoane din afara firmei (cesionar) care, intrând în posesia părților sociale, devine astfel asociat în firmă. Transmiterea părților sociale se poate face: Între asociați - în acest caz cesiunea nu presupune consimțământul sau informarea celorlalți asociați însă este necesară încheierea unui contract de cesiune între cedent și cesionar. Între un asociat și o persoană din afara firmei – se poate face doar cu acordul asociaților reprezentând cel puțin 75% din capitalul social al firmei și este nevoie de o hotărâre prealabilă a asociaților prin care se aprobă cesiunea. Transmiterea părților pe cale succesorală – în acest caz, societatea este obligată la plata părții sociale către succesori, conform ultimului bilanț contabil aprobat. Toate tipurile de transmitere a părților sociale trebuie să fie înscrise la Registrul Comerțului și în registrul de asociați al societății.